ครม.อนุมัติรับซื้อข้าวเปลือก - ประกันรายได้ชาวนา
โพสต์ทูเดย์ -ครม.ไฟเขียวรับซื้อข้าวเปลือกอายุสั้น พร้อมเห็นชอบแนวทางการประกันรายได้เกษตรกรผู้ปลูกข้าว และยุติการตั้งโต๊ะรับซื้อข้าวเปลือกที่สุโขทัย
22 ธ.ค. 2552

โพสต์ทูเดย์ -ครม.ไฟเขียวรับซื้อข้าวเปลือกอายุสั้น พร้อมเห็นชอบแนวทางการประกันรายได้เกษตรกรผู้ปลูกข้าว และยุติการตั้งโต๊ะรับซื้อข้าวเปลือกที่สุโขทัย
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เห็นชอบการรับซื้อข้าวเปลือกอายุสั้นตามโครงการแทรกแซงตลาดรับซื้อข้าวเปลือกปี 2552/53 โดยให้องค์การคลังสินค้า (อคส.) และองค์การตลาดเพื่อเกษตรกร (อ.ต.ก.) รับซื้อข้าวเปลือกอายุสั้น (ต่ำกว่า 100 วัน) โดยปรับราคาลดลงจากเกณฑ์กลางอ้างอิงข้าวเปลือกเจ้า ณ ความชื้นไม่เกิน 15% ตามที่คณะอนุกรรมการกำหนดเกณฑ์กลางอ้างอิงโครงการประกันรายได้เกษตรกรผู้ ปลูกข้าวประกาศ เพื่อใช้ในแต่ละช่วงเวลา โดยข้าวเปลือกเจ้าชนิด 10% มีราคาปรับลดลงตันละ 200 บาท จากราคาอ้างอิง 8,189 บาท และข้าวเลือกเจ้าชนิด 25% มีราคาปรับลดลงตันละ 600 บาท จากราคาอ้างอิง 7,789 บาท 
ที่ประชุมยังเห็นชอบแนวทางการดำเนินการประกันรายได้เกษตรกรผู้ปลูก ข้าวปี 2552/53 รอบที่ 2 ตามมติคณะกรรมการนโยบายข้าวแห่งชาติ เมื่อวันที่ 14 ธ.ค.ที่ผ่านมา โดยมีเป้าหมายและพื้นที่ดำเนินการประกันรายได้เกษตรกร ผู้ปลูกข้าวที่จะเข้าร่วมโครงการ 3 ชนิด ข้าวเปลือกเจ้าปทุมธานี1 ข้าวเปลือกเจ้าพันธุ์ที่ทางราชการรับรอง และข้าวเปลือกเหนียวในพื้นที่เพาะปลูกข้าว ราคาประกันรายได้เกษตรกร กำหนดความชื้นไม่เกิน 15% คือ ข้าวเปลือกเจ้าปทุมธานี ราคาตันละ 11,000 บาท ข้าวเปลือกเจ้าพันธุ์ที่ทางราชการกำหนดตันละ 10,000 บาท และข้าวเปลือกเหนียว ราคาตันละ 9,500 บาท 
ส่วนกรอบระยะเวลาดำเนินการ ให้เกษตรกรมาขั้นทะเบียนตั้งแต่วันที่1 ม.ค.-30 เม.ย. 2553 ส่วนภาคใต้ ลงทะเบียนตั้งแต่วันที่ 1 เม.ย. 30 ก.ค.2553 การประชุมประชาคมโดยคณะกรรมการระดับตำบลเพื่อรับรองการผลิตข้าวของเกษตรกร ตั้งแต่วันที่ 6 ม.ค.-15 พ.ค.2553 ยกเว้นภาคใต้ตั้งแต่ 6 เม.ย.-15 ส.ค.2553 การออกหนังสือรับรองให้เกษตรโดยเกษตรอำเภอ ตั้งแต่วันที่ 15 ม.ค.- 20 พ.ค. 2553 ยกเว้นภาคใต้ ตั้งแต่ 15 เม.ย.-20 ส.ค. 2553 การจัดทำสัญญาประกันรายได้ โดย ธ.ก.ส. สาขาที่เป็นภูมิลำเนา พื้นที่ปลูก ตั้งแต่ 20 ม.ค.- 30 พ.ค. 2553 ยกเว้นภาคใต้ ตั้งแต่วันที่ 20 เม.ย.-30 ส.ค.2553 การใช้สิทธิประกันรายได้ตั้งแต่วันที่ 21 ม.ค.- 31 ก.ค. 2553 ยกเว้นภาคใต้ตั้งแต่วันที่ 21 เม.ย.-31 ต.ค.2553 การประกาศราคาอ้างอิง โดยคณะอนุกรรมการกำหนดเกณฑ์กลางอ้างอิงโครงการการประกันรายได้เกษตรกรผู้ ปลูกข้าว เป็นผู้กำหนดและประกาศเกณฑ์กลางอ้างอิง ตั้งแต่วันที่ 1 ม.ค.-31 ต.ค.2553 
นอกจากนี้ ครม.มีมติให้ยุติการตั้งโต๊ะซื้อข้าวเปลือกตามโครงการแทรกแซง ปี 2552/53 ในจ.สุโขทัย ที่มีการเปิดจุดรับซื้อ 53 โรงสี ซื้อข้าวได้ทั้งสิน 797 ตัน จากเกษตรกร 121 ราย ซึ่งนายกรัฐมนตรี ได้ให้นโยบายเกี่ยวกับข้าวงวดนี้ว่า ให้ทยอยปล่อยออกสู่ตลาด ไม่ให้กระทบต่อราคาข้าวเปลือกโดยรวม